ข้อสังเกตการยื่นแบบ ภงด.51
โดย...สมชาย ชูเกตุ
28 ส.ค. 2558

โดย...สมชาย ชูเกตุ
การยื่นแบบเสียภาษีเงินได้นิติบุคคลครึ่งรอบระยะเวลาบัญชี 6 เดือนแรก ปี 2558 (ภ.ง.ด.51) สำหรับบริษัทหรือห้างหุ้นส่วนนิติบุคคลที่เสียภาษีเงินได้จากกำไรสุทธิ และมีรอบระยะเวลาบัญชีสิ้นสุด ณ 31 ธ.ค. 2558 กำหนดเวลายื่นแบบตั้งแต่เดือน ก.ค. 2558 ถึงเดือน ส.ค. 2558 วันสุดท้ายของการยื่นแบบผ่านสำนักงานสรรพากรพื้นที่สาขา คือวันจันทร์ที่ 31 ส.ค. 2558 แต่ถ้าบริษัท ฯลฯ ยื่นแบบ ภ.ง.ด.51 ผ่าน www.rd.go.th กฎหมายให้เวลาอีก 8 วัน ครบกำหนดตรงกับวันอังคารที่ 8 ก.ย. 2558
ข้อสังเกตการยื่นแบบ ภ.ง.ด.51 สรุปได้ดังนี้
l เสียภาษีจากประมาณการกำไรสุทธิ หรือกำไรสุทธิ บริษัท ฯลฯ ต้องทราบว่า บริษัท ฯลฯ ยื่นแบบเสียภาษีเงินได้นิติบุคคลครึ่งรอบระยะเวลาบัญชี 6 เดือนแรกจากประมาณการกำไรสุทธิ หรือกำไรสุทธิที่เกิดขึ้นจริง กฎหมายได้กำหนดให้ธนาคารพาณิชย์ ธุรกิจเงินทุน ธุรกิจหลักทรัพย์ ธุรกิจเครดิตฟองซิเอร์ และบริษัทที่จดทะเบียนในตลาดหลักทรัพย์ฯ เสียภาษีจากกำไรสุทธิที่เกิดขึ้นจริง ส่วนบริษัท ฯลฯ อื่นๆ นอกเหนือจากนี้ เสียภาษีเงินได้นิติบุคคลจากประมาณการกำไรสุทธิ โดยนำประมาณการกำไรสุทธิกึ่งหนึ่งมาคำนวณภาษีเงินได้นิติบุคคล
l วิธีหาประมาณการกำไรสุทธิกึ่งหนึ่ง บริษัท ฯลฯ ต้องคาดการณ์กำไรสุทธิทั้งรอบระยะเวลาบัญชี ปี 2558 ว่ามีประมาณเท่าใด แล้วจึงนำกำไรสุทธิกึ่งหนึ่งมากรอกและคำนวณภาษีในแบบ ภ.ง.ด.51 ไม่ใช่นำประมาณการกำไรสุทธิทั้งรอบระยะเวลาบัญชีไปคำนวณภาษี แล้วนำภาษีกึ่งหนึ่งมากรอกในแบบ ภ.ง.ด.51 ซึ่งอาจชำระภาษีมากกว่าที่ควรชำระ เพราะหากเป็นบริษัท ฯลฯ ที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและบริการไม่เกิน 30 ล้านบาท ในรอบระยะเวลาบัญชี มีสิทธิได้รับยกเว้นภาษีและลดอัตราภาษี
l ประมาณการกำไรสุทธิขาดไปเกินกว่าร้อยละ 25 หากบริษัท ฯลฯ ได้ประมาณการกำไรสุทธิกึ่งหนึ่งขาดไปเกินกว่าร้อยละ 25 โดยไม่มีเหตุอันสมควร บริษัท ฯลฯ ต้องเสียเงินเพิ่มร้อยละ 20 ของภาษีที่คำนวณจากประมาณการกำไรสุทธิที่ได้ประมาณการขาดไป แต่เงินเพิ่มอาจเสียไม่เกินร้อยละ 1.5 ต่อเดือน ของภาษีที่ชำระขาดไป หากเข้าหลักเกณฑ์ตามคำสั่งกรมสรรพากรที่ ท.ป.81/2542  
l อัตราภาษีเงินได้นิติบุคคล บริษัทหรือห้างหุ้นส่วนนิติบุคคลที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและบริการไม่เกิน 30 ล้านบาท ในรอบระยะเวลาบัญชี ได้รับยกเว้นภาษีสำหรับกำไรสุทธิ 300,000 บาทแรก และเสียภาษีอัตราร้อยละ 15 สำหรับกำไรสุทธิที่เกินกว่า 300,000 บาท แต่ไม่เกิน 3 ล้านบาท และเสียภาษีอัตราร้อยละ 20 สำหรับกำไรสุทธิที่เกินกว่า 3 ล้านบาทขึ้นไป สำหรับบริษัท ฯลฯ ทั่วไปจะเสียภาษีเงินได้นิติบุคคลในอัตราร้อยละ 20 ของกำไรสุทธิทั้งจำนวน 
l ภาษีที่ถูกหัก ณ ที่จ่ายไว้ บริษัท ฯลฯ ที่ยื่นแบบ ภ.ง.ด.51 หากได้ถูกผู้อื่นหักภาษี ณ ที่่จ่ายไว้ สามารถนำภาษีที่ถูกหักไว้ในช่วง 6 เดือนแรกของรอบระยะเวลาบัญชีมาหักออกจากภาษีที่ต้องชำระได้ ข้อที่มักปฏิบัติผิดพลาด คือ นำภาษีที่ถูกหักไว้ในเดือน ก.ค.และ ส.ค. มาหักออกจากภาษีต้องชำระ        
l ไม่ยื่นแบบ ภ.ง.ด.51 ภายในกำหนดเวลา บริษัท ฯลฯ ไม่ได้ยื่นแบบภายในกำหนดเวลาจะได้รับโทษอาญาปรับไม่เกิน 2,000 บาท หากยื่นแบบภายใน 7 วันนับแต่พ้นกำหนดเวลา ค่าปรับจะเสียเพียง 1,000 บาท แต่ถ้าเกินกว่า 7 วัน ก็จะเสียค่าปรับ 2,000 บาท สำหรับโทษทางแพ่ง หากแบบ ภ.ง.ด.51 นั้นมีภาษีชำระ ต้องเสียเงินเพิ่มอีกร้อยละ 20 ของภาษีที่ต้องชำระ แต่เงินเพิ่มอาจเสียไม่เกินร้อยละ 1.5 ต่อเดือน ของภาษี หากเข้าหลักเกณฑ์ตามคำสั่งกรมสรรพากรที่ ท.ป.81/2542   
ข้อสังเกตที่กล่าวมา หากปฏิบัติผิดพลาด ถ้าไม่เสียเงินก็เสียเวลาอย่างแน่นอน สวัสดีครับ